Την τρίτη θέση κέρδισε η Eλληνίδα κωμικός Κατερίνα Βρανά στον παγκόσμιο διαγωνισμό stand up comedy «Το Πιο Αστείο Άτομο Του Κόσμου» που διοργάνωσε το Laugh Factory. Στο πρώτο και δεύτερο σκαλί του βάθρου βρέθηκαν δύο άντρες, ο Harith Iskander από τη Μαλαισία και ο Alex Calleja από τις Φιλιππίνες αντίστοιχα.

Πρόκειται για μια πολύ μεγάλη διάκριση, τόσο για την Κατερίνα, όσο και για την χώρα μας, αν αναλογιστεί κανείς πως η αναμέτρηση ήταν σκληρή, αφού το αστείο κορίτσι με τα πλούσια κατσαρά μαλλιά κλήθηκε ν’ αναμετρηθεί με κωμικούς από χώρες με πληθυσμό πολλαπλάσιο της Ελλάδας και ο νικητής αναδεικνύονταν μόνο μέσω διαδικτυακής ψηφοφορίας.

Διαβάστε τη συνέντευξη της Κατερίνας στο E-Daily, εδώ

Το χρονικό μιας επιτυχίας

-Στον πρώτο γύρο διαγωνίστηκαν 89 κωμικοί από 56 χώρες, με διαδικτυακή ψηφοφορία κοινού. Η Κατερίνα έλαβε την 15η θέση, παίρνοντας εισιτήριο για τον ημιτελικό.

-Ημιτελικός: Οι είκοσι κωμικοί που προκρίθηκαν βρέθηκαν στο Ελσίνκι, όπου παρουσίασαν τα σόου τους μπροστά στους κριτές. Η τελική βαθμολογία τους προέκυψε κατά 50% από τις ψήφους των κριτών και κατά 50% από την διαδικτυακή ψηφοφορία του κοινού. Η Κατερίνα πήρε από τους πλέον ειδικούς την υψηλότερη βαθμολογία (9-10-10). Αυτό σε συνδυασμό με την αγάπη του κόσμου την οδήγησε κατευθείαν στο παγωμένο Λέβι της Λαπωνίας και τον μεγάλο τελικό.

- Τελικός: Οι πέντε πλέον κωμικοί παρουσίασαν για μια ακόμη φορά live τα σόου τους και το κοινό είχε στη διάθεσή του μόλις 24 ώρες για να αναδείξει- και πάλι μέσω διαδικτυακή ψηφοφορίας- τους νικητές. Η Κατερίνα Βρανά, η μόνη γυναίκα κωμικός που βρέθηκε στον τελικό, ανέβηκε στο τρίτο σκαλί του βάθρου, αφού συγκέντρωσε 1 εκατομμύριο ψήφους (εντυπωσιακός αριθμός για υποψήφια μιας χώρας των 11 εκατομμυρίων κατοίκων, χωρίς μεγάλη παράδοση στο stand up και με χαμηλά νούμερα διαδικτυακής παρουσίας), αφήνοντας πίσω της τον συνάδελφό της από την Ινδία του 1.5 δισεκατομμυρίου κατοίκων.